
ISTORICUL U RENASCEREI JOCURILOR U (DANŢURILORU) NOSTRE 
NAŢIONALE: ROMANA, ROMANULU ŞI BĂTUTA ... DE [ŞTEFAN EMILIAN] 
ŞI CÂTEVA PROBLEME DE ETNOCOREOLOGIE 

Dr. Silvestru PETAC 
Muzeul Etnografic al Transilvaniei 

Pornind de la o importantă mărturie din secolul al XlX-lea privind istoria dansului 
tradiţional românesc şi punând la contribuţie alte date istoriografice, analize contextuale şi 
morfo-sintactice aplicate dansurilor româneşti transilvănene am căutat, în paginile de mai 
jos, să prezint câteva argumente privind ipoteza unei relaţii directe dintre dansul Romana 
(dans din repertoriul căluşerilor transilvăneni de azi) şi dansul Romanul, unul dintre 
dansurile prezentate în textul atribuit lui Ştefan Emilian. 

Cuvinte cheie: Căluşer, Romana, dans tradiţional, etnocoreologie, simbol naţional 

Citat mai ales în lucrările care fac referire la Căluş sau Căluşer, articolul intitulat 
Istoriculu renascerei jocuriloru (danţuriloru) nostre naţionale: Romana, Romanulu şi Bătuta, 
precum şi a musicei şi a teatrului românescu în Transilvania aduce, la o lectură 
etnocoreologică, câteva mărturii valoroase privind istoria unor dansuri tradiţionale româneşti 
precum şi implicarea pe care intelectualitatea românească transilvăneană de la mijlocul 
secolului al XlX-lea a avut-o în transformarea unor dansuri româneşti ţărăneşti în simboluri 
naţionale puse în slujba luptei pentru drepturile politice şi sociale ale românilor transilvăneni. 

Interesul paginilor de faţă se opreşte mai apăsat asupra unor aspecte legate de dansurile 
tradiţionale, în special cele căluşăreşti, lăsând în afara analizei referirile la eforturile pe care 
„d-lu Emilian" 1 le-a făcut „în a propaga gustulu de muzică şi teatru românu în Ardealu" 
[1866:16]. Afirmate, pe alocuri, într-o uşoară tonalite polemico-justiţiară, menţiunile despre 
viaţa muzicală şi teatrală a intelectualităţii româneşti din Transilvania contribuie, alături de 
cele legate de dansul ţărănesc românesc transilvănean, la înscrierea articolului într-un câmp 
mai larg al istoriografiei noastre artistice. Având o stilistică specifică publicisticii de tip 
memorialistic, descrierea retrospectivă este făcută într-o savuroasă limbă română de secol 
XIX şi cunoaşte, uneori, accentele melodramatice care trimit mai degrabă la vodevilurile 
specifice epocii. 

Ce conţine acest articol şi care este relevanţa lui pentru etnocoreologia românescă? 
Trebuie subliniat înainte de toate că autorul acestui articol, publicat la Iaşi în anul 1886, 
este unu martoru ocular, o semnătură anonimă în spatele căreia stă, mai mult decât probabil, 



1 Ştefan Emilian, un animator al vieţii culturale româneşti transilvane din cea de -a doua jumătate a secolului al 
XlX-lea, ulterior profesor universitar la Iaşi. 

chiar unul dintre cei despre care se relatează, profesorul Ştefan Emilian „pronumitu de 
presiunea ungurescă din trecutu: Kertesz, acuma profesoru de Universitate în Iaşi, şi care, 
atunci era profesoru în Braşovu" [1866:3]. 

încă din primele rânduri autorul încearcă, în spiritul Şcolii Ardelene, o contextualizare a 
relatării care urmează a fi făcută prin evidenţierea rolului pe care îl au „obiceiurile 
părintesci" în afirmarea unei origini latine şi a unei identităţi naţionale româneşti: 

Fie -care poporu care ţine la originea sa naţională şi la obiceiurile sale părintesci, prin 
care se deosebesce de celelalte popore conlocuitore; se silescu ori prin scrieri ori prin alte 
mijloce a transmite posterităţei, şi cu deosebire urmaşiloru neamului seu istoria sa. Din 
acea istorie se pote apoi afla: sau unu eroismu naţionalu propriu gintei sale din care 
derivă; sau o nobleţă şi unu meritu ore-care; sau cutare invenţiune; în care epocă şi cu ce 
împrejurare s'au datu nascere acelora [1866:3]. 

Articolul subliniază rolul pe care 1-a avut intelectualitatea românească în dezvoltarea 
unei culturi naţionale în Transilvania, mai precis modul în care cei care par a fi lideri ai 
românilor din Braşov se implică în promovarea artei româneşti în societatea civilă 
românească transilvăneană. Naratorul îşi focalizează expunerea pe iniţiativele şi acţiunile 
profesorului Ştefan Emilian în sensul dezvoltării teatrului românesc, a unei culturi muzicale 
româneşti precum şi a unei coregrafii naţionale: 

Scurtu d-lu Emilian a deschis drumulu pentru muzica naţională, a deşteptat gustulu şi 
plăcerea pentru această muzică, a datu naţiunei pe acele danţuri eroice românesci: 
„Romanulu" şi „Bătuta", care erau perdute pentru publiculu cultu românescu de prin 
oraşe, şi a întrodusu vodevilele române, care pene atunci încă nu erau cunoscute de 
românii ardeleni, şi care au făcutu unu pasu însemnatu între Români, pentru a-şi preţui şi 
a-şi cultiva mai departe aceste frumoase arte [1866:16]. 

Retrospectiva cunoaşte un arc de timp de câteva decenii „în scurtulu timpu de la 1849, 
când nu exista nimica, şi pene în presentu 1886..." 3 [1866: 17]. în acest răstimp mişcarea de 
amatori din mediul românesc transilvănean prinde consistenţă şi calitate, actul cultural 
românesc de aici fiind marcat de profunde transformări: 



2 Confirmarea faptului că Ştefan Emilian este autorul broşurii este adusă de Andrei Bucşan. Pe exemplarul 
cercetat de coreologul român, exemplar aflat la Academia Română, este adăugat cu cerneală: „Ştefan C. 
Emilian, prof. univ. Iaşi" [Bucşan, 1982:88]. 

3 Trebuie să nu se piardă din vedere contextul mai larg, social şi politic, în care au avut loc aceste acţiuni: 
românii la acea dată încă se luptau pentru recunoaşterea lor ca naţiune, pentru acordarea drepturilor sociale, 
politice şi culturale în concordanţă cu noile idei democratice care transformau lumea la acea dată; puternica 
presiune maghiară care dorea inhibarea şi zdrobirea acestor dezvoltării fireşti; politicile de deznaţionalizare a 
românilor practicate de conducătorii unguri şi politica duplicitară a curţii imperiale de la Viena. în ciuda 
puternicilor oprelişti, comunitate românească transilvăneană reuşeşte în decursul celei de-a doua jumătăţi a 
secolului XIX o puternică dezvoltare, alături de instrumentele politice fiind puse în joc şi politici sociale şi 
culturale prin care se încerca ridicarea românilor. „Anii 1860-1865 marchează, în acelaşi timp, o etapă decisivă 
a procesului de instituţionalizare a culturii româneşti, pe baze moderne, naţionale, laice şi confesionale 
deopotrivă. Dacă în prima jumătate a secolului fiinţaseră doar câteva firave societăţi de lectură, în deceniul al 
VH-lea începe să se articuleze, în forme şi la nivele sociale diferite o întreagă reţea de asociaţii şi reuniuni, 
expresii toate ale unei societăţi civile pe deplin conştientă de individualitatea sa, hotărâtă şă şi-o apere" 
[Retegan, 1997:27-28]. 



Consecinţele acestui începutu se vedu acuma în tote părţile: s'au înfiinţata o mulţime de 
societăţi, de cântări; Reuniuni diferite între industriaşi şi între plugari, care dau 
respresentaţiuni de teatru în scopuri de binefacere, pentru şcoli, pentru biserici, pentru 
ajutore la elevi şi eleve fără mijloce; pentru fonduri de pensiuni ş.a.m" [1866:16-17]. 

Principalul obiect al articolului îl constituie procesul de „re-întroducere" a „unui 
obiceiu naţionalu românescu, care corespunde forte multu cu istoria străbuniloru noştri de la 
Roma, şi care, în cercurile mai însemnate ale societăţei, era părăsitu cu totulu [anume] „cum 
ş'au reluatu fiinţa danţuriloru: Romana, Romanului şi Bătuta şi musica acestora; cine a făcutu 
unu începutu seriosu alu acestora şi alu teatrului romănescu, şi cine a fostu compositorului 
acestora?" [1866:3-4]. 

Aflăm astfel despre o primă iniţiativă de crearea a unui dans de salon românesc, 
Romana, iniţiativă comună a compozitorului Iacob Mureşanu şi a profesorului Ştefan 
Emilian, bun cunoscător al realităţii folclorice transilvănene, aşa cum se desprinde din articol, 
în urma discuţiei dintre cei doi se cristalizează mai întâi partea muzicală a dansului, sub 
semnătura lui Iacob Mureşanu, partea coregrafică fiind aranjamentul unui maestru de dans pe 
nume Kamauf. Ştefan Emilian este nemulţumit de prestaţia maestrului de dans neamţ 
deoarece „danţului din figura a 3-a este compusu cu 8 tacturi mai scurtu decât musica" 
[1866:6]. Priza la public al acestui aranjament coregrafic pentru salon pare a fi fost destul de 
mare, răspândirea lui în mediile româneşti fiind făcută şi în forme îndepărtate de cea iniţială 
spre nemulţumirea profesorului Emilian: 

Pe timpului începutului acestui danţu se afla în Braşovu unu quasi-danţ-maistru cu 
numele Fernando. Acesta, vedendu odată seu de două ori jucându-se acestu danţu 
„Romana"; a credutu că deja îlu scie: şi alega la Sibiu, începu a-lu introduce în familiile 
române şi a le învăţa: înse cu totulu falsu şi schimonosim; încât când l'a vedutu D-lui 
Emilian jucându-se în celu dintăiu baiu romănescu datu în teatrulu din Sibiu, nu l'a mai 
cunoscuta [1866:6]. 

Episodul sibian atrage după sine o reacţie corectoare, astfel că „a doua di să se 
întrunească florea tinerimei de ambele sexe la Baronului Vasile Pop-acum mort, unde D-lu 
Emilian se corecteze danţulu întocmai cu a fostu compusu de D-lu I. Murăşianu; ceea ce s'a şi 
făcutu prin care coregere apoi, s'a lăţitu „Romana" în uniformitatea în tote părţile; înse totu 
cu lipsa de cele 8 tacturi" [1866:6-7]. 

în articolul se descrie cum a luat naştere Romanulu (Romanul), un alt aranjament 
coregrafic cult care are la bază informaţiile coregrafice luate de la doi ţărani aduşi special în 
Braşov. Iniţiativa a aparţinut tinerilor români braşoveni, Ştefan Emilian fiind cel care a 
întreprins demersurile aducerii în Braşov a lui Ion Căluşerul şi Simion Ţâcudean, doi căluşari 
vestiţi: 

Primindu promisiunea tinerimei, pentru contribuirea speseloru; a scrisu la Luna de Arieşu 
(Aurariu) şi au venita de acolo Ion Căluşerului, care fusese 7 ani vătafu de căluşeri, şi cu 
nepotului seu Simion Cicudeanu. (...) De la aceştia au începutu a învăţa tinerimea figură 
de figură ale jocurilor eroice romănesci din Ardelu [1866:7]. 

Amestecul unui personaj „în reverendă", influent în mediul românesc braşovean, a dus 
la implicarea celor doi ţărani, împotriva voinţei lui Ştefan Emilian, într-un episod care se 



putea încheia cu plecarea lor intempestivă. Chemat să înveţe şi apoi să ajute la difuzarea 
dansului învăţat de la cei doi căluşari, un „maistrulu de danţu" pe nume Neamţu, depăşit de 
situaţie, propune aducerea pe scenă a căluşerilor într-o piesă de teatru pe care o avea de 
prezentat. Succesul piesei a fost asigurat, prezenţa celor doi ţărani dansatori fiind îndelung 
aplaudată în seara reprezentaţiei, 1/13 ianuarie 1851, în Braşov, însă remunerarea cu o sumă 
extrem de mică a jignit în aşa măsură pe cei doi căluşari încât aceştia erau în pragul plecării 
spre satul de baştină. Intervenţia fermă a lui Ştefan Emilian a răsturnat intenţia celor doi 
căluşari, ba, mai mult, incidentul se pare că a constituit un impuls ca dansurile celor doi să fie 
învăţate temeinic de şase tineri români printre care şi Ştefan Emilian. 

Din figurile învăţate de aceştia; D-lu Emilian a alesu pe cele mai frumose şi a compusu 
danţulu numitu „Romanulu" din 12 figuri, şi anume figuri pe care se le potă învăţa şi alţii 
mai uşoru. Odată aranjate figurile, s'au exercitatu cei şese inşi pentru a juca bine şi cu 
presisiune figură după figură, ceea ce a şi succesu preste totă aşteptarea d-lui Emilian 
[1866:11]. 

Dansul creat prin aranjarea figurilor câluşâreşti a fost jucat pentru prima dată în 
public cu ocazia unui bal oferit de o pereche proaspăt căsătorită. Difuziunea lui s-a produs 
prin intermediul elevilor din şcolile româneşti braşovene, la fel procedându-se şi cu muzica 
dansului, cel mai probabil aranjată, de acelaşi Ştefan Emilian: 

Ajungându în mijloculu salonului au făcutu unu rondu, au datu semnalu musicanţiloru 
aduşi pentru acestu scopu şi începură a juca. (...) Aici a fost culmea triumfului! Bieţii 
căluşeri nu mai ştieau ce să facă de bucurie, cându au vădutu şi ei resultatulu ostenelei 
loru. Aşa dară danţulu numitu „Romanulu" şi-a luatu începutulu seu în carnevalulu din 
1851. Din acest momentu, nu a mai fostu necestitate de propagatori; pentru că nu trecură 
multu timpu, şi studenţii de la gimnasiile din Braşov, l-au lăţitu ca fulgerului de iute în 
tote regiunile românesci, de jucau Romanulu în totă forma şi precisiunea, după cum l'au 
fostu formatu D-lu Emilian [1866:12]. 

Colegător al muzicii de dans folcloric şi animator al vieţii artistice din Braşov, Ştefan 
Emilian s-a implicat puternic în crearea muzicii pentru vodevilurile româneşti dar şi a muzicii 
pentru salon, compunând încă două Romane şi o Bătută a căluşerilor. 

înspre încheierea articolului autorul se arată decepţionat de schimbarea numelui 
dansului Romanul în Căluşerul. Subliniză că dansul încetăţenit deja cu numele de Căluşerul 
nu este altceva decât dansul aranjat de el, făcând o distincţie între Căluşer, un dans jucat şi de 
pătura cultivată a românilor şi Bătută „unu danţu propriu numai alu Căluşerilor": 

Nu este petrecere de danţu, unde se nu se danţeze „Căluşerulu", care nu este alt-ceva, de 
cât „Romanulu" celu compusu de d-lu Emilian. Este înse regretabilu, că i-au schimbatu 
numele din „Romanulu" în Căluşerulu. Pentru-că acesta nu este unu danţu propriu numai 
alu Căluşeriloru, fiind că nu'lu jocă numai Căluşeri, ci din contra: este danţulu poporului 
românu din Ardealu, pe care'lu jocă şi Căluşerii. Prin urmare, e greşită numire lui de 
„Căluşerulu". Bătuta înse este unu danţu propriu de la sate, numai pe ici pe colo îlu jocă 
Bărbaţii, înse forte raru, şi mai alesu numai pe Ariesu şi pe Târnave în Transilvania, pe 
unde suntu cei mai vestiţi danţători" [1866:12]. 

Prin fragmentele largi citate în prezentarea de mai sus am încercat să surprind punctele 
care mi s-au părut a fi esenţiale pentru înţelegerea etnocoreologică a textului. Aşa cum am 



subliniat deja, dincolo de datele privind contextul cultural în care s-au desfăşurat 
evenimentele narate, acest mic articol oferă câteva informaţii extrem de relevante referitoare 
la istoria dansului românesc, a Căluşului/Căluşerului în special. 

Aflăm astfel despre interesul pe care îl aveau românii pentru propriul folclor, mai precis 
acea parte a românilor care făceau parte sau gravitau în jurul cercurilor intelectualităţii 
româneşti de la acea vreme. Mai aflăm că, în deplină concordanţă cu idealurile iluministe 
promovate de Şcoala Ardeleană, aceştia s-au coagulat în asociaţii de tip cultural care 
sprijineau actele de promovare a identităţii naţionale prin intermediul faptelor folclorice. 
Valorificare acestor fapte, a dansurilor naţionale, s-a făcut în diferite ocazii mai mult sau mai 
puţin mondene, de la baluri la vodeviluri prezentate de echipe de actori amatori. în acest 
context dansul ţăranilor români din Transilvania primeşte dimensiuni simbolice din ce în ce 
mai pregnante, devenind un instrument în lupta pentru afirmare identităţii naţionale şi a 
originii latine a românilor transilvăneni. Obsesia latinistă se transferă după cum bine se 
observă în denumirile noilor dansuri create de către intelectualii românii: dansul de salon este 
Romana, noua selecţie alcătuită din figurile arătate de cei doi căluşeri devine Romanul şi aşa 
mai departe. 

De asemenea avem de-a face cu una dintre primele menţiuni explicite asupra 
participării unor ţărani dansatori pe o scenă. Dansul lor a constituit o sursă de inspiraţie 
pentru cei care fie aveau ca pasiune dansul folcloric şi erau mânaţi de idealuri naţionale 
(precum Ştefan Emilian), fie făceau din predarea dansului o profesie (maeştrii de dans 
pomeniţi în articol). 

Un fapt extrem de important pe care îl aduce articolul se referă la vitalitatea pe care o 
avea în Transilvania ritualul Căluşului. Articolul confirmă că la acea dată, (în jurul anului 
1850) Căluşul era încă activ în unele zone din Transilvania, precum zona de câmpie din jurul 
Turzii, zonă din care au venit cei doi căluşeri (satul Luna fiind situat la aproximativ 15 km de 
Turda în aval pe Arieş). E consemnat de asemenea şi termenul de căluş er, ca varianta 
transilvăneană pentru căluşar: vătaful din Luna este numit Ion Căluş eru, ţăranii dansatori 
sunt căluşeri vestiţi; 

în articol se istoriseşte cum au luat naştere un dans Romana şi cum a renăscut (a se citi 
născut) un al doilea, Romanul. In ambele cazuri se pot pune unele întrebări legate de modul în 
care ele au prins viaţă. în legătura cu Romana se spune, în mod explicit, faptul că muzica a 
fost compusă (a se înţelege aranjată) de Iacob Murăşianu, cu o substanţială contribuţie a lui 
Ştefan Emilian, acesta cântându-i compozitorului câteva melodii de dans (ce fel de dans însă 
nu ştie) şi că dansul propriu-zis este creaţia unui maestru coregraf pe nume Kamauf. 

După aceste melodii s'a formatu celu dintăiu danţu românescu, compusu de d-lu Iacob 
Murăşianu, căruia i s'a dat numele „Romana". La compunerea acestuia, d-lu Mureşianu, 
a credutu de necesariu se chieme în ajutoru şi pe maistrulu de danţu care se afla atunci în 
Braşovu cu numele Kamauf. (...) Nu se scie: din rea voinţă, sau din necunoscinţa ritmului 
şi alu metrului de danţu a acestui maistru de danţu (pentru-că musica şi danţului încă şi 
au mentrulu loru poeticu), că danţulu din figura a 3-a ete compusu cu 8 tacturi mai scurtu 
decât musica; (...) D-lu Emilia a observatu acesta d-lui Murăşianu şi maistrului de danţu. 
Şi ce credeţi că a respunsu acestu din urmă? Fur die Walachen ist gut genung! (Pentru 
Valachi e destul de bine!). Şi cu tote aceste -durere!- D-lu Murăşianu nu a stăruitu a se 
complecta danţului cu acele tacturi; ci a respunsu numai atâtta: „ Acuma va fi şi aşa; şi 
mai tărziu se va pute perfecţiona" [1866:5-6]. 



Fragmentul este extrem de grăitor în privinţa contribuţiei şi a implicării sufleteşti pe 
care o are Ştefan Emilian, însă este limpede că nu el a aranjat dansul. Este puţin probabil ca 
maestrul Kamauf să fi cunoscut într-atât de bine dansul de perechi al ţăranilor români 
transilvăneni (care are o varietate cinetică şi ritmică apreciabile) încât să poată să alcătuiască 
o sinteză, un dans de caracter românesc utilizabil în saloanele vremii. Cel mai probabil Ştefan 
Emilian a asistat la crearea Romanei şi, ca bun cunoscător al jocului tradiţional, putem 
presupune că a fost unul dintre informatorii coregrafici pentru maestrul de dans şi I. 
Murăşianu. 

Implicarea acestuia din urmă în selecţia dansurilor din care s-au inspirat este confirmată 
chiar de el înşuşi, într-un mic articol dedicat dansului scris însă în 1850 4 . După o scurtă 
introducere în dansul din Transilvania sudică şi sub iniţialele I[acob]. M[urăşanu]., 
muzicianul poveşteşte, la persoana a treia, acelaşi episod rememorat de Ştefan Emilian: 

La românii transilvani danţurile ce se numesc unul de pe Ţara Haţegului (în vecinătatea 
României mici) şi altul căluşărescul, ajunseră atât de cunoscute şi lăţite în toata patria 
încăt ele se pot zice a curat (...) cu atât mai vârtos cu cât hăţeganul cuprinde în sine şi 
Hora moldavo-romană. Acest hăţagan era din vechime atât de plăcut, încât până înainte 
cu 15-20 de ani chiar trufaşele familii maghiare îl juca la balurile şi ospeţele lor. El se 
joacă în diferite părţi ale ţărei cam schimbat în figure, însă caracterul principal şi tactul îi 
e preste tot unul şi acelaş. Musica lui este una din cele joioase (voioase-n.t.) româneşti. 
D. Iacob Murăşanu, profesor de retorică (...) întreprinse a culeţe (culege-n.t.) toate 
figurele danţului hăţegan şi tote variăciunile (variaţiile-n.t.) musicei lui, apoi dându-le pe 
măna unui măiestru ceru regularea sau mai bine numai rediţerea lor, păzind cu multă 
scumpătate, ca nici saltul, ca nici musica să nu peardă cât este mai puţin din caracterul şi 
tactul său naţional. (...) îndată ce aleaseră aprope la 20 părechi din casele mai bune dela 
Braşov, care se deprinseră în sus numitul joc, care însă acum dobândi dela cocoanele 
noastre noul nume Romana. 

Din versurile pe care le încearcă în finalul articolului Iacob Murăşanu reiese foarte clar 
că Romana este un dans de perechi a cărui rădăcină folclorică este Hăţegana (Haţegana, un 
joc în pereche). Asa cum am spus, istoria acestui dans de salon însă excede intenţiilor de bază 
ale lucrării de faţă 5 . Relevante rămân pentru acest dans de salon: sursa folclorică (un deziderat 
de tip romantic al păturii culte româneşti); intenţia de promovare a dansurilor de factură 
ţărănescă („dansuri naţionale") în mediul cult, în cultura coregrafică citadină, contribuindu-se 
astfel la dezvoltarea domeniului coregrafic românesc precum şi preocuparea intelectualităţii 
în promovarea dansurilor naţionale româneşti cu un scop politic şi socio-cultural 



Saltul (danţul, jocu) apărut în Foaie pentru minte, inimă şi literatură, nr.4, luni 23 ianuarie 1850, articolul este 
semnat cu iniţialele I. M.. în spatele acestor iniţiale se ascunde cu siguranţă muzicianul despre care se poveşteşte 
în text, Iacob Murăşanu. Textul, scris în limba română cu caractere chirilece mi-a fost tradus de prof. Mărincuş 
Toma, Cluj -Napoca. 

5 Dansul se pare că a avut o perioadă foarte scurtă de viaţă aşa cum se poate subînţelege dintr-un articol apărut la 
Lugoj în ziarul Drapelul în 1901: „Va se dică 50 de ani sunt de când este compus acest joc de salon, cu care 
Terphichore română se poate făli şi nu ar păţi cu el nici o ruşine în nici o societate, nici chiar în saloanele 
curţilor domnitori. Şi totuşi jocul «Romana» aşa de rar se joacă ori incorect ori în diferite feliuri. Eleganţa, 
frumuseţa acestui joc, frumoasele lui figuri şi întorsăturile lui frumoase şi originale româneşti nici după 50 de 
ani n'au ajuns a cuceri plăcerea românismului de pretutinderea într'atâta ca să-1 facă indispensabil la fiecar bal 
românesc sau la fie-care petrecere românească, ba chiar şi la jocurile şi petrecerile poporului dela sate, care câte- 
odată joacă şi el chiar « cvadril »" [Rotariu,1901:l]. 



Ştefan Emilian mai face referire la încă trei nume de dansuri: Romanul, Căluşerul şi 
Bătuta. Textul are unele ambiguităţi care nasc o serie de întrebări: (a) legate de raportul 
acestor trei dansuri cu mediul cultural ţărănesc şi cu cel citadin; (b) legate de identificarea 
acestora cu jocurile din repertoriul fecioresc transilvănean în general, al celui căluşăreşc în 
special. 

Romanul este un dans aranjat de către Ştefan Emilian, aşa cum bine se subliniază în 
textul articolului. Emilian alcătuieşte acest dans procedând la o selecţie de 12 figuri, „cele 
mai frumoase" din dansurile „eroice romăneşci" şi care au avut o dificultate relativ redusă, 
altfel nu s-ar explica menţiunea că au fost alese acele figuri „pe care se le potă învăţa şi alţii 
mai uşoru" [1866:11]. Se face referire şi la arhitectura dansului: ,,[o]dată aranjate figurile, 
s'au exercitatu cei şese inşi pentru a juca bine şi cu precisiune figură după figură [sublinierea 
mea, S.P.], ceea ce a şi succesu preste totă aşteptarea d-lui Emilian" [1866:11]. 

Căutând să înlăture confuzia, creată în timp, între denumirea dansului Romanul cu 
dansul Căluşerul, autorul nu numai că întăreşte importanţa implicării sale în naşterea dansului 
Romanul dar insistă atât asupra legăturii dintre dansului creat de el cu dansul Căluşerul jucat 
în mediul cult românesc cât şi asupra diferenţei dintre cele două dansuri. După spusele 
autorului, Căluşerul jucat la petrecerile cu dans ale românilor din pătura şcolată nu este 
altceva decât Romanul aranjat de el: 

[n]u este petrecere de danţu, unde se nu se danţeze Căluşerulu, care nu este alt-ceva de 
cât „Romanulu " celu compus de d-lu Emilian. Este însă regretabilu, că i-au schimbatu 
numele din „Romanulu" în Căluşerulu [1866:17]. 

Pentru a accentua diferenţa dintre cele două medii de difuziune, cel al păturii culte 
româneşti şi cel al ţărănimii, autorul introduce în discuţie cu scop comparativ numele unui alt 
dans, Bătuta. Acesta este propriu doar mediului ţărănesc nu şi tinerilor de la oraş fiind „unu 
danţu propriu numai alu Căluşerilor, pentru că în petrecerile poporului de la sate, numai pe ici 
pe colo îlu joacă Bărbaţii, înse foarte raru, şi mai alesu numai pe Arieşu şi pe Târnave în 
Transilvania, pe unde sunt cei mai vestiţi danţători" [1866:17]. 

în comparaţie cu acesta, Romanul (redenumit în mediul citadin Căluşerul) „nu este unu 
danţu propriu numai alu Căluşeriloru, fiindu că nu'lu jocă numia Căluşerii, ci din contra: este 
danţulu poporului românu din Ardelu, pe care'lu jocă şi Căluşerii. Prin urmare, e greşită 
numirea lui de «Căluşerulu»". Se subliniază în modul cel mai clar faptul că Romanul 
(varianta creată de Ştefan Emilian) nu este Căluşerul jucat în mediul ţărănesc şi că dansul 
creat de el a suferit în mediul cult (ocaziile lui de per formare fiind petrecerile cu dans ale 
românilor mai ridicaţi intelectual) o modificare de nume, fiind redenumit din Romanul în 
Căluşer. Sintetizând informaţiile despre dansurile cu interes pentru lucrarea de faţă avem: 



Romanul: 

• este un dans jucat de bărbaţi, aranjat de Ştefan Emilian, dans care are la 
origine un dans bărbătesc ţărănesc (sau mai multe), fără a fi denumit/-te altfel 
decât dansuri eroice româneşti; 

• selecţia făcută de Emilian Ştefan a avut 12 figuri; 

• formaţie de cerc; 



• figurile se succed una după alta, cu precizie; 

• informatorii coregrafici au fost doi căluşeri din satul Luna; 

• este jucat atât în mediul citadin (în forma aranjată) cât şi în cel ţărănesc, fiind 
„lăţitu ca fulgerul de iute în tote regiunile romăneşci", 

• intrarea în circuitul folcloric s-a făcut prin agenţii care au avut contact cu 
mediu intelectualităţii româneşti (elevii de gimnazii, învăţători etc); 

• îl joacă şi căluşerii (ţăranii); 

• în decurs de puţine decenii dansul a început să fie cunoscut în mediul cult 
românesc sub un alt nume: Căluşerul; 

• are o melodie care şi ea a fost aranjată. 

Bătuta 

• este un dans bărbătesc (tipologic vorbind, un dans fecioresc); 

• este un dans propriu căluşerilor nu şi celor din mediul citadin; 

• se joacă rar în petrecerile de la sate; 

• se joacă doar în unele sate, cu precădere în pe Arieş şi pe Târnave, zone vestite 
pentru dansatori ei. 

Acestea sunt datele oferite de textul lui Ştefan Emilian. înţelegerea precisă, exactă şi 
fără dubii a episoadelor discutate aici şi mai ales certitudinea adevărului lipsesc 6 datorită 
faptului că dansul propriu-zis nu a fost reţinut pe hârtie, nu a fost notat . De asemenea, 
comparaţiile sunt îngreunate prin faptul că sunt oferite extrem de puţine date referitoare la 
morfo-sintaxa dansurilor discutate. Numele dansului poate fi considerat doar un indiciu al 
acestuia şi nu trebuie confundat cu dansul propriu-zis. Prin urmare toate discuţiile care includ 
asemenea indicii, inclusiv cele din lucrarea de faţă, ascund şi o foarte mare doză de 
incertitudine. Totuşi, pornind de la unele date ce se găsesc astăzi în bibliografia de 
specialitate, se pot face însă unele presupuneri, comparaţii care ar putea lumina puţin asupra 
necunoscutelor legate de aceste dansuri. în acest sens, cred că textul oferă suficiente indicii 
pentru circumscrierea celor petrecute atunci. 

în analizele comparate textele coregrafice ale Căluşului şi Căluşerului au fost percepute 
de specialişti coreologi români ca: a. tipuri diferite care aparţin unor grupe tipologice 
[Bucşan, 1976:7]; b. manifestări ale aceluiaşi fenomen cultural aflat în stadii diferite de 
evoluţie, prezervându-şi puternic componenta ritualică în cazul Căluşului, deritualizat (deci 



Cu atât mai mult cu cât lămurirea unor asemenea aspecte necesită un volum de muncă mare care presupune 
lecturile periodicelor vremii, urmărirea intervenţiei pe care intelectualitatea satului a avut-o asupra folclorului 
local începând cu cea de-a doua jumătate a secolului al XlX-lea şi până după cel de-Al Doilea Război Mondial; 
înţelegerea contextului istoric şi a modului în care s-au raportat bisericile româneşti tradiţionale faţă de dansul 
ţărănesc, de cele căluşăreşti, în special etc. Toate acestea trebuie apoi corelate cu o masivă cercetare de teren 
asupra dansurilor căluşăreşti, în special, a celor fecioreşti, în general, care încă se mai află în spaţiul 
transilvănean. Un asemenea efort depăşeşte intenţiile lucrări de faţă, putând fi un proiect pe termen lung. 

7 Notarea dansului este extrem de importantă. Doar prin ea dansul primeşte o identitate clară şi fără echivoc. 
Numele dansului, este, aşa cum am spus, doar un indiciu, adeseori unul care te poate induce în eroare. Spre 
exemplu, denumirea de Bătută este întâlnită pentru diverse categorii coregrafice: dansuri sau secţiuni de dansuri 
căluşăreşti, fecioreşti, de învârtit etc. 



ceremonializat) şi introdus într-o altă ecuaţie de texte culturale în cazul Căluşerului 
[Giurchescu, 1992:31-33 ]; c. dansuri care „din punct de vedere structural (...) nu îşi au 
originea comună" iar „din punct de vedere al obiceiului sunt puţine elemente comune" 
[Dejeu, Teodorescu, 2005:133]. 

Tipologia Căluşului, înţeles ca obicei (în accepţiunea dată de M.Pop), reţine patru 
tipuri: Căluşul dunărean (actual), Căluşerul bănăţean (dispărut), Căluşerul transilvănean 
(dispărut) şi Căluşerul transilvănean actual [Bucşan, 1976:8] în timp ce statutul distinct al 
dansurilor căluşăreşti plasate în cadrul mai larg al dansurilor tradiţionale româneşti este pus 
în evidenţă prin încadrarea în cadrul tipologiilor la grupe/familii separate [Bucşan, 1971a:37; 
Giurchescu, Bloland, 1995:171, Dejeu, 2000:196]. 

De-a lungul timpului s-a insistat asupra prelucrării culte a variantei trasilvănene a 
Căluşului, reperul discuţiilor fiind broşura semnată de Ştefan Emilian discutată aici. Am 
subliniat faptul că, astăzi, în lipsa partiturii coregrafice nu putem discuta de certitudini şi că 
eventualele afilieri cu ceea ce astăzi se mai află în satele transilvănene pot fi doar indirect 
aflate, numele unui dans fiind doar un indiciu al dansului propriu-zis. 

Din cele arătate a reieşit că dansul Romanul, creat de Ştefan Emilian, nu este Căluşerul 
jucat în mediu ţărănesc şi că aranjamentul coregrafic al celor 12 figuri a suferit în scurt 
răstimp o redenumire în mediile culte româneşti, denumirea iniţială de Romanul fiind 
înlocuită cu cea de Căluşerul. Denumirea dată de profesorul ieşean selecţiei sale de figuri 
căluşăreşti este în deplină concordanţă cu scopul pentru care a fost creată, Romanul dorindu- 
se a fi un „dans eroic" jucat de tinerii români, „urmaşi al romanilor cuceritori". 

Aranjarea dansului cred a afectat mai degrabă sintaxa şi arhitectura dansului (deci 
nivelul macro al dansului) şi mai puţin figurile propriu-zise, materialul cinetic propriu-zis, 
după cum e posibil ca nici aceste niveluri mai mari ale dansului să nu fi fost afectate. încă o 
dată, în lipsa unei partituri coregrafice nu vom avea niciodată o certitudine. Un argument 
important pentru ideea unei minime intervenţii asupra materialului originar este chiar intenţia 
care a stat la baza întregului demers. Astfel, intervenţia asupra materialului cinetic propriu-zis 
nu avea nici un sens deoarece acest demers ar fi fost împotriva intenţiei de la care s-a plecat: 
aceea de a crea un dans care să caracterizeze pe ţăran şi pe tânărul intelectual români 
deopotrivă, ca păstrători al aceluiaşi fond cultural cu puternice rădăcini latine. E posibil ca 
aranjarea să se fi redus doar la selectarea figurilor arătate de cei doi căluşeri şi o aranjare a lor 
într-un text coregrafic bine fixat sub aspectul ordinii în care figurile se desfăşurau. Sunt de 
părere că această posibilă fixare a figurilor într-o ordine clar stabilită („precizia" la care făcea 
referire Şt. Emilian) este principala modificare adusă de acesta în cadrul dansului Romanul în 
comparaţie cu jocul originar, ţărănesc în care, in limitele tipului de dans, îngăduie o mai mare 
libertate de afirmare a spiritului improvizatoric. 

Repetatele referiri la calitatea de căluşeri a celor doi ţărani aduşi în Braşov întăreşte 
ideea că tinerii braşoveni au dorit să înveţe dansuri de la căluşeri autentici. însă nu ştim din 
care dansuri specifice zonei din care erau cei doi căluşeri au fost selectate figurile. Cât 
priveşte celălalt nume de dans adus în discuţie de Emilian, numele de Bătută, el este şi mai 
greu de circumscris dat fiind faptul că prin el se desemnează o serie întreagă de structuri 
coregrafice de diferite dimensiuni (dansuri, secţiuni). Termenul se întâlneşte nu doar în 



Căluşul era, în viziunea latiniştilor români de atunci, o dovadă clară a latinităţii poporului român. 



repertoriul căluşăresc transilvănean de astăzi 9 ci şi în repertoriul non-ritualic în legătură cu 
acele dansuri sau fragmente de dansuri care au elemente cinetice cu bătaie (în special în 
pământ). 

La o analiză mai adâncă a datelor se desprind aspecte care necesită o lămurire mai 
precisă. Astfel, în legătură cu selecţia celor 12 figuri, promovată de Emilian sub denumirea 
de Romanul, nu ştim care a/au fost dansul/dansurile sursă. In afara faptului că tinerii 
intelectuali români din Braşov au învăţat de la cei doi căluşari de pe Valea Arieşului „figură 
după figură ale jocuriloru eroice românesci din Ardeal" nu este specificat nimic despre care 
dintre dansurile cetei căluşarilor este vorba (nume de dansuri). Evident că se iau aici în 
discuţie doar dansurile jucate de căluşeri nu şi cele de perechi. însă aceste dansuri jucate de 
căluşeri pot fi diferite dansuri: fecioreşti, căluşăreşti propriu-zise (deci performate doar în 
context ritualic) sau din repertoriul non-ritualic. 

Este atestată prin diferite surse eterogenitatea pe care o avea repertoriul căluşăresc din 
Transilvania în secolul al XlX-lea şi începutul celui următor. Jucate de aceeaşi categorie 
socială, cea a feciorilor, dansurile fecioreşti din repertoriul non-ritualic au interferat puternic 
repertoriul ritualic al Căluşului transilvănean atestând procesul accelerat al deritualizării lui. 
Este suficient să revedem câteva dintre sursele livreşti de secol XIX privind Căluşul pentru a 
ne face o imagine despre care era componenţa repertoriilor cetelor de căluşari din 
Transilvania secolului al XlX-lea. Pe lângă dansuri cu evidentă provenienţă căluşărească apar 
şi dansuri cu fete şi dansuri fecioreşti (non-ritualice). Interferarea repertoriului ceremonial- 
ritualic şi a celui non-ceremonial a fost pusă în evidenţă de specialiştii coreologi, dansurilor 
căluşăreşti de astăzi, Căluşerul şi Romana, fiindu-le relevată înrudirea, într-o măsură mai 
mică sau mai mare cu dansurile fecioreşti de botă 10 . înrudirea dintre dansurile căluşăreşti 
(privite la modul general, nediferenţiat) şi cele De bâtă (Fecioreşte de bâtă, Haidău) n a fost 
sesizată şi de C. I. Flinţiu în capitolul în care face referire la căluşari: 

De altfel, asemănarea jocului Căluşarilor cu Ficioreasca este aşa de mare încât 
unele figuri din Ficioreasca sunt jucate şi la Căluşari şi viceversa. De asemenea, 
plimbarea se face şi la Căluşari ca şi la Ficiorească numai că diferă în mersul ei care-i 
condiţionat de ritmul zicătorilor specifice fiecăruia dintre aceste jocuri [Flinţiu, 1936: 28]. 

Astăzi, în anumite zone există chiar o relaţie de excludere între Romană (un dans jucat 
exclusiv în contextul mersului cu Căluşerul din zilele de Crăciun, în câteva regiuni din 



9 Spre exemplu, în satul Vâlcelele Bune, Hunedoara se întâlnesc următoarele puncte (aşa numitele „figuri") 
căluşereşti: Tri bătute la călcâi, Bătuta, Bătuta de la Costeşti, Bătuta peste un genunche, Bătuta peste amândoi 
genunchi, Bătuta pe sub un picior, Bătuta pe sub amândouă picioare etc. 

10 „The dances comprising Căluşerul suite (Căluţul, Căluşerul, Romana, Banu Mărăcine) are closely related to 
men's springing dances performede with or without sticks such as the Haidău and Slow Fecioreasca types, all 
from the common repertoire" [Giurchescu, 1995: 29]; 

11 Această legătură a fost de altminteri reliefată de specialiştii coreologi de aceea nu insist asupra ei. S-a 
subliniat astfel legătura de familie coregrafică dintre Căluşer şi dansurile din categoria De botă şi Haidău, cele 
trei tipuri de dansuri fiind considerate reprezentative pentru stratul vechi [Costea, 1988:40-48]. în Transilvania, 
Căluşul, ţinut la Rusalii, a supravieţuit până la începutul secolului al XX-lea. Din repertoriul lui făceau parte atât 
vechile dansuri căluşăreşti cât şi cele fecioreşti, non-ritualice. Importanţa acestui aspect trebuie reliefată şi sub 
aspectul ei coregrafic nu doar contextual. Dansurile s-au influenţat reciproc, fapt care lasă urme în structura şi 
arhitectura lor, în modalităţile compoziţionale etc. 



Transilvania) şi jocurile fecioreşti de bâtă: „ [a] colo unde se joacă Romana, nu se joacă 
Fecioreşte de bâtă şi invers" [Dejeu, 2000:205] fapt care, în opinia mea, arată că cele două 
dansuri au cel puţin un mare grad de înrudire. 

O altă atestare a acestei interferări şi a procesului deritualizării vine dinspre cercetările 
întreprinse de Ion Muşlea în primele decenii din secolul al XX-lea cu ajutorul chestionarelor 

12 

etnologice. Din răspunsurile la chestionarul asupra obiceiurile de vară , Emil Petruţiu a 
sintetizat, într-unui dintre articolele sale asupra cetelor de feciori din Transilvania [Petruţiu, 
1976], câteva date extrem de interesante privind legătura dintre repertoriul căluşăresc din 
Transilvania şi jocurile fecioreşti. 

în satele din Transilvania de unde s-a primit răspuns (trei la număr) repertoriile cetelor 
de căluşari sunt eterogene, conţinând şi jocuri care astăzi (cele care se mai joacă, evident), se 
dansează în afara Căluşerului, chiar dansuri de perechi: 

Socol: Sărita, Căluşerul, Crucea, Războiul, Oloaga, Libiţul, Mălaiul, Turnul, 
Haidăul, Târnavele, Soroaca, Ţolul; (...) Sărmaş: Căluşerul, Bătuta, Haidăul, Ardeleana; 
(...) Silivaşul de Câmpie: „hore româneşti, sârbe, Jocul de botă şi de-a lungul" [Petruţiu, 
1976: 271-272]. 

O altă chestiune demnă de lămurit este legată de raţiunea care a stat la baza schimbării 
numelui dansului Romanul. Acesta, odată lăţit, cum spune autorul, deci introdus în circuitul 
folcloric al petrecerilor româneşti ale intelectualităţii româneşti ardelene, îşi schimbă numele 
în Căluşerul, iritând orgoliul creatorului său. 

O întrebare firească legată de acest aspect este dacă Romanul (aranjat de Ştefan 
Emilian) s-a păstrat astăzi în mediul cultural ţărănesc, altul decât cel al intelectualităţii mai 
mici sau mai mari din Transilvania (supusă modelor, inclusiv coregrafice), pentru că este de 
presupus că el a fost difuzat în acest mediu pe diferite căi şi în deplină concordanţă cu 
educaţia patriotică a mici intelectualităţi transilvănene. De asemenea, ne putem întreba care 
este raportul dintre ceea ce găsim astăzi în unele sate transilvănene cu tradiţie căluşărească şi 
selecţia coregrafică întreprinsă de Ştefan Emilian. Dacă ea mai există şi, dacă da, cum arată 
ea astăzi? 

Trebuie subliniat faptul că astăzi, în satele din zona Orăştiei (investigată până la această 
dată în mare proporţie) cetele de căluşari au în mod obligatoriu în repertoriu dansul Căluşerul 
şi, opţional, alte dansuri (Brăşeul), dintre care Romana este cel mai des întâlnit. Fenomenul 
cetelor de căluşari care merg la Crăciun prin sat mai este întâlnit astăzi în Mărginimea 
Sibiului, zonă din care am informaţii directe, luate de la căluşeri, asupra repertoriului: 
Căluşerul, Căluţul, Romana, Ficioreasca şi în zona Zarandului, zonă despre care am foarte 
puţin informaţii. 

Date fiind aceste informaţii, astăzi cred că putem lua în serios ipoteza unei relaţii 
directe între dansul Romana (pe care îl putem încă afla în unele sate transilvănene cu tradiţie 
căluşărească) şi dansul Romanul creat de Ştefan Emilian. Această ipoteză îşi poate afla 
sprijinul în câteva argumente. Primul este legat de însuşi numele dansului, schimbarea de 
nume, atestată de înşuşi Emilian, din Romanul în Căluşerul, putând indica faptul că, în 
procesul re-folclorizării dansului creat de el (acea selecţie de 12 figuri), cei care îl dansau la 
petrecerile cu dans au simţit nevoia să se conformeze tradiţiei coregrafice a satului într-o 



Lansat în primăvara anului 1931, chestionarul a rotunjit fondul Arhivei de Folclor a Academiei Române, 
filiala clujeană, cu răspunsuri din 42 de judeţe din România. 



măsură mult mai mare, abandonând denumirea artificială, impusă de Ştefan Emilian şi 
adoptând-o pe cea autentică, legată de tradiţia căluşărească încă vie la acea dată în 
Transilvania. Se subînţelege că petrecerile menţionate aveau loc în mediul citadin sau cel 
puţin în mediile româneşti mai ridicate intelectual, acel „publicu cultu românescu de prin 
oraşe" deci acolo unde nu a existat în mod direct o practică firească a dansului ţărănesc însă a 
existat dorinţa de exprimare a naţionalităţii prin intermeniul expresiei coregrafice preluată de 
la ţărani. Mult mai conectat la nou, supus modelor coregrafice acest mediu, mai elevat din 
punct de vedere intelectual, a fost cel care a abandonat dansul Romanul (redenumit în acest 
mediu cult Căluşerul). 

E de presupus, dar mai ales de investigat pe viitor, că atât dansul Romanul, cât şi alte 
dansuri ţărăneşti autentice, printre care cele căluşăreşti să fi fost parte din bagajul cultural pe 
care îl aveau grănicerii imperiali, încartiruiţi în diferitele regimente din spaţiul transilvănean. 
Mediul ostăşesc este unul foarte propice difuziunii dansurilor bărbăteşti (deci şi a celor 
căluşăreşti care la acea dată intraseră puternic în procesul deritualizării). Un fapt extrem de 
important în această ecuaţie este acela al originii acestor grăniceri în mare parte aceştia fiind 
ţărani. Tot între variabilele ecuaţiei trebuie inclusă şi problematica asociaţiilor civice 
româneşti care erau puternic prinse în lupta pentru afirmarea identităţii naţionale. Prin 
urmare, lăţirea dansului creat de Emilian a avut diferite medii în care se putea propaga, unul 
dintre ele cel puţin fiind constituit din ţăranii care aveau şi îndatoriri militare. 

în mediul ţărănesc (mult mai convervator şi mai puţin supus modelor) dansul odată 
intrat şi-a păstrat denumirea cu mici modificări (singularul masculin Romanul s-a transformat 
în singularul feminin: Romana, o denumire care excede regulilor după care ţăranii şi-au 
denumit dansurile, indicând în mod cert o origine non-ţărănească). 

Abordând problema în aceşti termeni ne putem explica uşor cum Romanul lui Ştefan 
Emilian a devenit Romana întâlnită astăzi în repertoriile căluşăreşti, dansul neputând 
funcţiona în mediul ţărănesc cu numele de Căluşerul pentru simplul motiv că în repertoriile 
ţărăneşti acest nume exista deja acordat unui alt dans, unul care făcea parte, la acea dată din 
repertoriul ritualic al vechiului Căluş transilvănean. 

Un alt argument este legat de numărul de 12 figuri pe care 1-a avut selecţia lui Ştefan 
Emilian. în mai toate satele investigate de mine până acum Romana are sau avea 
douăsprezece figuri la fel ca Romanul aranjat de Ştefan Emilian. Mai trebuie spus că, în 
repertoriile cetelor căluşereşti actuale, Romana are un grad de instabilitate mult mai mare 
decât celălalt dans, Căluşerul. în foarte multe locuri el a intrat în repertoriul pasiv sau chiar a 
dispărut, în memoria colectivă fiind păstrată doar amintirea existenţei lui. Prin urmare dansul 
Romana nu a fost perceput în aceeaşi termeni ca principalul dans al ceremonialului 
căluşăresc, cel care de altminteri îi dă şi numele, dansul Căluşerul, ceea ce denotă faptul că el 
a intrat mai târziu în repertoriul cetei căluşarilor. 

Am arătat într-o altă lucrare [Petac:2012] faptul că, pe baza analizelor morfo- sintactice, 
Târnava din loc. Boşorod, jud. Hunedoara (dans ce se înscrie din punct de vedere tipolologic 
la categoria dansurilor căluşereşti Romana) este cel mai probabil la origine un joc fecioresc 
din categoria dansurilor non-ritualice (jucate de regulă în afara Căluşului). în Boşorod 
originea acestui dans pare a nu fi una locală, în ciuda faptului că el astăzi se joacă pe o foarte 
cunoscută melodie de învârtită locală în ritm aksak (în 10/16). Cinetica variantelor filmate în 
loc. Boşorod trădează faptul că la origine jocul a avut la origine o structurare ritmică de tip 
binar. De asemenea, specificul cinetic al motivelor coregrafice îl apropie mai degrabă de 



jocurile fecioreşti în ponturi din Centrul Transilvaniei decât de dansul Căluşerul. Şi aici (ca 
în multe alte sate din Ţara Haţegului) Târnava (Romana) avea în trecut 12 figuri. 

Funcţiunea de simbol naţional a dus, arătam în respectiva lucrare, la cuplarea celor 
două dansuri (Căluşerul-dans cu origine ritualică, practicat în cadrul ritualului Căluşului în 
spaţiul transilvănean) şi Romana (Târnava, în varianta boşorodeană). Recontextualizate în 
cadrul colindatului de Crăciun, aceste dansuri s-au aglutinat într-o serie coregrafică, tinzând 
azi să devină un ciclul de dans bine închegat. 

Cele afirmate mai sus vin în susţinerea afirmaţiei potrivit căreia dansul Romanul, 
selecţia lui Ştefan Emilian, îl aflăm astăzi, în realitatea folclorică de azi, în dansul Romana. 
Dincolo de reţinerile legate de lipsa unei partituri coregrafice putem spune că articolul 
ardeleanului devenit profesor al Universităţii ieşene se dovedeşte a fi un adevărat certificat de 
naştere pentru dansul Romana, unul dintre dansurile jucate încă astăzi în Transilvania de către 
cetele de căluşeri cu ocazia Crăciunului. 

